Poliisi joutui turvaamaan uusnatsien sananvapautta. Poliisi tutkii vastamielenosoittajien toimia epäiltynä väkivaltaisena mellakkana.

Uusnatsien ja antifasistien lauantaina pitämät mielenosoitukset rauhoittuivat Tampereella kello 17 mennessä, mutta Sisä-Suomen poliisi on täydessä valmiudessa estämään uusia kahakoita, jos sellaisia leimahtaa joukkioiden välillä.

– Johan sitä kestikin neljä tuntia, sanoo ylikomisario Harri Nojonen Sisä-Suomen poliisista.

Jutun päävideolla näkyy, kuinka poliisi pysäyttää vastamielenosoittajien etenemisen Tampereella.

Poliisi on avannut tutkintalinjan nimikkeellä väkivaltainen mellakka.

– Lähdemme siitä, että sieltä heitettiin naamioituneina soihtuja poliisia kohti ja yritettiin päästä kiinni mielenosoittajiin. Tämä vaatii nyt perusteellisen selvityksen, kuka on tehnyt ja mitä ja millaista aineistoa meillä on käytössä, Nojonen kertoo.

Paikalla oli noin 200 Pohjoismaisen Vastarintaliikkeen PVL:n uusnatsia osoittamassa mieltä ja noin 300-400 tien Tampereelle löytänyttä vastamielenosoittajaa.

– Lähes tulkoon koko meidän turvaamistoimi meni siihen, että Pohjoismaisen vastarintaliikkeen mielenosoittajia suojattiin, kun vastamielenosoittajat koettivat käydä heidän kimppuunsa, Nojonen kertoo.

– Poliisin rooli on ollut yhteiskuntarauhan turvaaminen ja sananvapauden turvaaminen ja yrittää vielä pitää kaupungissa järjestystä yllä. Ja se on kyllä työllistänyt!

– Jos sananvapauteen liittyy väkivaltainen mellakointi ja toisten kimppuun käyminen, niin tuomitsemme sen jyrkästi. Ainakin toistaiseksi olemme saaneet pidettyä heidät erillään, Nojonen sanoo.

Uusnatsit marssivat Tampellan kelloportille. Poliisi pyrki estämään uusnatseja vastustavan mielenosoituksen ja uusnatsien mielenosoituksen kohtaamisen.­

Loukkaantuneita ei ole tullut poliisin tietoon.

– Olimme välissä ja pidimme heitä erillään, Nojonen selittää.

Kiinni on otettu vain neljä ihmistä, yksi rikoslain ja kolme poliisilain perusteella. Yksi henkilöistä on kiinni pahoinpitelystä epäiltynä, yksi epäillystä vaaran aiheuttamisesta ja kaksi poliisilakiperusteisesti rikoksilta ja häiriöiltä suojaamiseksi.

­

– Koko turvaamistoimi perustui ryhmien erillään pitoon, joten mittavia kiinniottoja ei tehty.

Poliisi joutui sulkemaan sekä Hämeensillan että Satakunnan sillan.

Poliisi pyrki estämään uusnatsien mielenosoitusta ja uusnatseja vastustavaa mielenosoitusta kohtaamasta toisiaan.­

– Ja sitten osa (vastamielensoittajien) porukasta lähti kiertämään vielä rautatiesiltaa ja jouduimme sulkemaan junaliikenteen joksikin aikaa.

Samanlaisia kierto-operaatioita nähtiin Tampereella viimeksi huhtikuussa 1918, jolloin valkoiset yllättivät kaupunkia puolustaneet punaiset patosiltaa pitkin.

Nojonen ei kuitenkaan lähtisi hakemaan vertauskohtaa niin kaukaa.

Vaikka suuret mielensoittajien keskittymät ovat nyt hajaantuneet, poliisi on valmiudessa puuttumaan pienempään kahakointiin, jos sellaista lauantai-illan mittaa ilmenee kaupungilla.

Alunperin uusnatsit marssivat Tampereen keskustan läpi Laukontorilta oikeustalolle, jossa he pitivät kello 14.30 ”tiedotustilaisuuden” käräjäoikeuden edessä. Pirkanmaan käräjäoikeuden on määrä päättää vielä tämän kuun aikana, määrätäänkö Pohjoismaisen vastarintaliikkeen toiminta lakkautettavaksi.

Jo ennen yhteenottoja poliisi oli takavarikoinut Hämeenpuistossa epäilyttäviä keppejä eräältä ryhmältä.